Hammerfest er ikke lengre isolert
Da det gikk et snøskred i Hammerfest tirsdag ettermiddag kom sivile til unnsetning. Byen ble sperret av, og i natt gikk det et nytt ras.  Tirsdag ettermiddag ble en bil tatt i et skred over riksvei 94 mellom Saragammen og Leirvikhøgda i Finnmark.  – Publikum på stedet reddet dem ut av bilen – det fremsto veldig dramatisk ut fra første melding inn til oss. Vi overvåker og har forsikret oss om at ingen flere skal være tatt i skredet, sa operasjonsleder Theodor Weberg-Ellingsen i politiet til VG onsdags morgen. Natt til onsdag gikk det et nytt ras over veien nær Stallogargotunnelen. – Det skal vurderes klokken 10. Det er usikkert hvor fort veien kan åpnes, vi må vente til det blir lyst og ta en ny vurdering, sa trafikkoperatør Bente Nyrland til VG. Klokken 12.55 melder varaordfører i Hammerfest kommune Jan Tore Kvalnes at veiene nå er åpnet, og de er ikke lengre isolert.  Statens vegvesen blir å følge med på det aktuelle skredområdet tiden fremover.  Er du rammet av eller har bilde eller video av skred? Kontakt VG her.  Politiet opplyste tirsdag kveld at de i samråd med geolog har besluttet at veistrekningen holdes stengt på grunn av fare for nye skred.  Trafikkoperatør Fredrik Nyland i Statens vegvesen fortalte til VG at dette gjør at Hammerfest er innesperret. – Det er ingen andre innfartsårer til Hammerfest, sier Nyland. I en pressemelding sent tirsdag kveld skriver kommunen at forventet åpningstid er onsdag 12.00, men at det kan bli endret.  – Det er såpass store snømengder i skjæringen at når det ikke er dagslys tørr de ikke å holde veien åpen, sier Nyland.  Sperringen fører også til at biltrafikken utenfor Hammerfest til og fra akutt- og lokalsykehuset for Vest-Finnmark er stengt. – Situasjonen er alvorlig Ordføreren i Hammerfest kommune Terje Rogde (H) fortalte til VG tirsdag at de har satt krisestab. Det sees nå på alternativer med båttransport, samtidig som det jobbes på spreng for å opprettholde beredskapen.  – Situasjonen er alvorlig. Hammerfest er en industriby med olje og gass, har akuttsykehus for Vest-Finnmark, og vi er storprodusent av laks. Her tapes det store, store verdier. Over 20 trailere i døgnet kjører med laks, og om de er halvannen time forsinket til flyet taper de 50 prosent av verdien, sier Rogde, og fortsetter: – Det her er krise for industri og sikkerhet.  Han forteller at de i lang tid har forsøkt å få på plass en tunnel, som han sier at regjeringen har tatt ut av nasjonal transportplan.  – Vi har to store flaskehalser i veinettet. Den ene er mellom Alta og Kautokeino, den andre den som nå stenger hele Hammerfest, sier Rogde.  Når alt kommer til alt, ser han på det som veldig betryggende at sivile trådde til og fikk personene som ble rammet av skredet ut av bilen.  – Vi har mannskaper som er klare, men vi risikerer ikke å sende inn noen til skredet før det er sikkert, avslutter ordføreren.  Skulle hjem til Alta Karoline Holten (24) forteller til VG at hun hadde en time på sykehuset tirsdag, og etter planen skulle hjem til Alta i kveld kveld. Hun og moren er nå «fanget» i Hammerfest.  – Vi må bare sjekke inn på hotell og søke om pasientreiser. Det er litt vanskelig, for man har to barn som venter hjemme, sier Holten, og fortsetter: – Det er veldig frustrerende. Bare det å reise til Hammerfest for én time – det er ofte stengt og man blir ofte værfast, når man i tillegg har brukt en dag på reising.  I en e-post til VG poengterer Trine Noodt at over 20.000 i Alta og Kautokeino nå er avskåret fra å komme seg til sykehuset og akuttmottaket.  Hun er hovedutvalgsleder for helse og sosial for Venstre i Alta kommune. – Altas befolkning har i årevis kjempet for å få akuttmottak og sykehus i Alta, nettopp fordi stengte veier og avstander med jevne mellomrom gjør at en stor del av Finnmarks befolkning blir avskåret fra akuttsykehuset, skriver Noodt. – Suverene til å trå til I en pressemelding sent tirsdag kveld skriver kommunen at det ikke er snakk om personskader som følge av skredet, samt at beredskapstjenestene er i normal drift.  – AMK og legevakt håndterer henvendelser på normal måte. Det er god ambulansedekning på begge sider av raset og pasienter omdirigeres etter behov, skriver kommunen, og fortsetter: – Vi kjenner til at det er personer som er rasfast på «feil» side av raset i begge retninger. Kommunen har dessverre ikke mulighet til å bistå med innkvartering annet enn når liv og helse er truet. Vi oppfordrer de som har mulighet til det å ordne seg overnatting hos venner og kjente, og til de som måtte ha en ekstra overnattingsplass til å tilby dette. Vi vet at hammerfestinger er suverene til å trå til i sånne situasjoner. Kommunen skriver at de som ikke klarer å skaffe seg overnatting på egenhånd kan kontakte kommunedirektør Elisabeth Paulsen.  Nordlandsbanen stengt Klokken 17.01 melder politiet i Nordland at det har gått et skred over E6 i Hemnes kommune.  – Ingen skal være tatt i skredet. Begynner å bli noe kø hver side av skredet. E6 er nå stengt, skriver politiet.  Klokken 19.19 meldte Vegtrafikksentralen at veien var åpnet igjen.  Også Nordlandsbanen mellom Skonseng og Dunderland er stengt som følge av ras. Bane NOR har ingen prognose for en oppdatering i saken.  Operasjonsleder Weberg-Ellingsen forteller om stor snøskredfare i Hammerfest-området, spesielt på aksen som strekker seg fra Hammerfest til Kvalsund.  – Folk må være bevisste på at snøskred kan komme, spesielt med tanke på væromslaget som har vært i Vest-Finnmark, sier Weberg-Ellingesen.  Langs Finnmarkskysten og på Helgeland, og i Vest-Finnmark, Nord-Troms, Lyngen, Tromsø, Indre Troms og Ofoten er det sendt ut oransje farevarsel for snøskred.  I Salten og på Svartisen er situasjonen verre og det er sendt ut rødt farevarsel. SE VIDEO FRA TROMSØ MANDAG: 
Et snøskred traff en bil i Hammerfest tirsdag ettermiddag, men sivile hjalp passasjerene ut. Riksvei 94 var stengt på grunn av fare for nye skred, noe som sperrer av Hammerfest.   Kommunen satte krisestab og ordføreren så  bekymringsfullt på situasjonen.  Også E6 i Hemnes i Nordland og Nordlandsbanen var stengt som følge av snøskred. 